
Zagreb, 16. rujna 2026.

OBJAVA ZA MEDIJE
TURISTIČKE LOKALNE JEDINICE: MIJENJA LI BROJ KORISNIKA FISKALNU SLIKU? 
U novome broju Osvrta Instituta za javne financije Romario Marijanović pokazuje da se slika financijskog opterećenja turističkih lokalnih jedinica mijenja kada se, uz stalne stanovnike, u obzir uzmu i turisti kao korisnici lokalnih usluga i infrastrukture. Iako turistički intenzivnije jedinice u prosjeku imaju veće prihode i rashode po stalnome stanovniku, razlike u odabranim rashodima znatno se smanjuju kada se u broj potencijalnih korisnika uključe i turisti.
Analiza obuhvaća 381 hrvatski grad i općinu za koje su dostupni podaci o turističkim noćenjima u 2025. godini. Turistički intenzivnije lokalne jedinice ostvaruju veće prihode, osobito od poreza, pristojbi i naknada te imovine. Ipak, veći prihodi ne znače nužno i povoljniji financijski položaj jer takve jedinice mogu imati i veće potrebe za financiranjem lokalnih usluga i infrastrukture. U skupini s najvišim turističkim intenzitetom fiskalni je kapacitet po stanovniku oko 2,6 puta veći, dok su ukupni rashodi oko 1,8 puta veći nego u skupini lokalnih jedinica s najnižim turističkim intenzitetom.
Međutim, usporedba prema broju stalnih stanovnika ne daje potpunu sliku financijskog položaja jer lokalne usluge koriste i turisti. Zato su posebno analizirani rashodi za zaštitu okoliša te usluge unapređenja stanovanja i zajednice. Kada se ti rashodi promatraju po broju stalnih stanovnika, u turistički najintenzivnijim jedinicama oni su oko 81% veći nego u turistički najmanje intenzivnim jedinicama. Kada se, međutim, u broj korisnika uključe i turisti, razlika se znatno smanjuje na oko 17%.
Rezultati pokazuju da turistički intenzivnije lokalne jedinice u prosjeku imaju veći fiskalni kapacitet, ali i veće ukupne rashode po stalnome stanovniku. Istodobno, uključivanje turista kao potencijalnih korisnika lokalnih usluga i infrastrukture mijenja sliku njihova financijskog opterećenja. 
„Ova analiza pokazuje koliko je pri procjeni rashoda turističkih lokalnih jedinica važno uzeti u obzir ne samo stalne stanovnike, nego i turiste, a isti pristup može biti koristan i pri analizi drugih lokalnih usluga“, zaključuje autor Romario Marijanović.

